Vangskyrkja

Vangskyrkja også kalt Voss kirke, er en langkirke i stein fra 1277 på Vossevangen i Voss kommune i Vestland fylke. Kirken er viet til St. Mikael. Kirken, som trolig er bygget siste halvdel av 1200-tallet, har sannsynligvis vært hovedkirke og sognekirke for et stort område. Kirken stod ferdig i 1277.Berg, 1977, s. 13

En vet at sognets menn var byggherrer for kirken da dette er nedskrevet av Magnus Lagabøte i 1271 der han oppmuntrer dem til videre innsats med steinkirken.Berg, 1977, s. 11

 Bygningen 
Kirken har et rektangulært skip og nesten kvadratisk kor og vestparti. Dette finner en på flere kirker i området som har innflytelse av bergensgotikken. Kirken har kraftige strebebuer på grunn av dårlige fundament. Før restaureringen på 1870-tallet hadde kirken også kalkpuss. Portalene er spissbuete nøkterne i kleberstein.Berg, 1977, s. 22 Kirken ble restaurert på nytt i 1950-1953, da den i stor grad ble tilbakeført til slik den var før endringene på 1870-tallet. Den rikt dekorerte prekestolen, krusifikset, korskillet og flere malerstykker som hadde blitt fjernet eller malt over i 1870-årene, ble tilbakeført allerede i 1936. Siden restaureringen på 1950-tallet har ytterveggene stått helt uten murpuss.

 Interiør 
Kirken har gjennomgått store utskiftinger og reparasjoner som er dokumenert i kirkeregnskapene. Av middelalderinventaret er bare alteret tilbake. Altertavlen er bygget rundt et sengotisk alterskap. Det er kvadratisk med en utskåret sirkelrundt ornament som i middelalderen skulle forestille skyer. Det er vanlig å bruke denne typen skyer ved scenen Marias himmelkroning. En slik scene finner vi bak 1600-talls maleriet med korsfestelsesscenen som idag utgjør altertavlen. Fotstykket til altertavlen har bemalingen intakt og det viser Jesus i Getsemane.Berg, 1977, s. 39 Prekestolen er fra renessansen.Berg, 1977, s. 73

På korskillet henger et 1600-talls krusifiks. Kirken har ikke tradisjonell døpefont, men en dåpsengel kjøpt i København ca. 1820. Det er en legemsstor, hvitmalt trefigur som holder dåpsfatet i hendene. Den henger ned fra kortaket og blir senket når der er barnedåp i kirken.

 Kirkegård 
Kirkegården ved kirken er gått ut av bruk til nye begravelser. På Vossevangen finnes to gravplasser: Tunshoved (tidligere Voss assistentkirkegård 1) og Voss assistentkirkegård 2.

 Referanser 

 Litteratur 
 Ekroll, Øystein, Stige, Morten, Havran, Jiri, Middelalder i Stein bind 1 i serien Kirker i Norge, Oslo 2000, ISBN 82-91399-09-3

 Kindem, Lars. Vossakyrkja. Utg. L. Kindem. Vossavangen. 1926. .

 Eksterne lenker 
 Bilder fra kirken fra Kunsthistorie.com


Kategori:Norske middelalderkirker i stein
Kategori:Fredete byggverk i Vestland
Kategori:Kulturminner i Voss
Kategori:Kirker i Voss
Kategori:Voss' historie
Kategori:Religiøse byggverk fra 1200-tallet
Kategori:Georg Greve
Kategori:Kirker i Hardanger og Voss prosti
Kategori:Valgkirker i 1814
Kategori:1200-tallet i Norge